

**Кључна улога институција општине Бујановац у подршци инклузивном образовању**

На територији општине Бујановац, као и другим местима у Србији, живе деца и млади којима је потребна додатна образовна подршка*.* Деци и младима из осетљивих група неопходна је подршка у виду обезбеђивања основних животних потреба, подршке у учењу, као и психосоцијална подршка како би превазишли изазове са којима се суочавају, попут сиромаштва, изолације и дискриминације.

Важно је да постоји систем који пружа редовну и квалитетну подршку, како би сваком детету било доступно квалитетно образовање на које свако дете има право без обзира на околности у којима одраста. Полазна тачка овог система је национална политика инклузивног образовања, а политике општине Бујановац полазе од националних стратешких циљева и своје мере усклађују са њима.

Са циљем даљег унапређивања квалитета инклузивног образовања, општина Бујановац, у партнерству са ОШ ''Бранко Радичевић'' и ОШ ''Наим Фрашери''учествују у пројекту „Унапређени равноправни приступ и завршавање предуниверзитетског образовања за децу којој је потребна додатна образовна подршка – Учимо сви заједно “, а који спроводе Министарство просвете и УНИЦЕФ, уз подршку Европске уније.

Спровођењем активности у пројекту кроз успостављање мреже инклузивног образовања на локалном нивоу и оснаживање развоја деце из осетљивих група, општина Бујановац ствара могућности за напредовање деце предшколског и школског узраста, доприносећи не само њиховом развоју већ и оснаживању породица на територији општине. Само различити смо комплетни, као што азбуку чине само сва различита слова. Активности општине Бујановац подстичу заједништво, поштовање различитости и неговање вредности инклузивног образовања и социјалне инклузије.

